LP’s nie beïndruk met SOE’s se oudits | Netwerk24
Deur Llewellyn Prince 23 Oktober 2019 19:58
Kimi Makwetu, ouditeur-generaal.Foto: DAILY SUN
Onreëlmatige uitgawes van staatsdepartemente en -entiteite het die afgelope boekjaar van R50,97 miljard tot R61,35 miljard gestyg.
So het die parlement Woensdag gehoor toe Kimi Makwetu, die ouditeur-generaal (OG), hul ouditresultate vir die 2018-’19-boekjaar op ’n gesamentlike sitting van die staande komitee oor openbare rekeninge (Skoor) en die staande komitee oor toedelings (SKT) bekend gemaak het.
Mkhululeko Hlengwa, Skoor-voorsitter, en Xolisile Qayiso, waarnemende SKT-voorsitter, sê in ’n verklaring die finansiële toestand en bestuur van veral staatsentiteite (SOE’s) is kommerwekkend.
“Uit die 14 SOE’s wat deur die OG geoudit is, het 11 swak ouditresultate gekry, hoofsaaklik weens die nie-nakoming van verkrygingsbestuursprosesse.
“Dit is ook kommerwekkend dat daar in dié boekjaar staatswaarborge aan 11 SOE’s uitgereik is. Dit sluit SOE’s in wat nie deur die OG geoudit is nie.
“Die totale staatsblootstelling met betrekking tot die staatswaarborge het R328 miljard beloop.”
Sowat R350 miljard van die totale staatswaarborge is aan die sukkelende Eskom uitgereik.
Die voorsitters het bygevoeg dat die staatswaarborge vir SOE’s die begrotingstekort, staatskuld en leenuitgawes verhoog het, wat tot die verlaging van die land se skuldgradering gelei het.
Die komitees het luidens die verklaring ook kennis geneem van die jaarlikse onreëlmatige uitgawes van die regering, wat tot R61,35 miljard gestyg het.
Luidens die verklaring het die jaarlikse vrugtelose en vermorste uitgawes afgeneem van R2,57 miljard tot R1,42 miljard. Ongemagtigde uitgawes het van R2,13 miljard tot R1,65 miljard afgeneem.
“Dit is belangrik dat hierdie tipe uitgawes aanhou daal totdat dit heeltemal uitgewis word. Gevolgebestuur sal help verseker dat vrugtelose, vermorste en ongemagtigde uitgawes iets van die verlede word,” sê Hlgengwa en Qayiso.
Die komitees het ook hul kommer uitgespreek oor ander staatsinstellings soos die Suid-Afrikaanse Lugdiens (SAL), wat die afgelope twee jaar geen finansiële state ingedien het nie.
“Dit dui op die minagting wat die SAL vir wetgewing het en stel ’n verkeerde presedent,” lui die verklaring.
Meer oor: Parlement | Lps | Oudits | Staatsdepartemente
Meeste departemente in W-Kaap kry weer skoon oudits